בעקבות בקשותיה של סוהא ערפאת מסכימה הרש"פ להוציא מקברה את גופת ערפאת כדי לבדוק אם אכן יש בה חומרים המעידים על הרעלה.
מסתבר שהכול כשר כדי לטפול על ישראל עלילות, כולל ביזוי גופתו של יו"ר הרש"פ בעבר, יאסר ערפאת.
הרשות הפלשתינית הודיעה כי היא מוכנה להוציא מקברה במוקטעה שברמאללה את גופתו של יאסר ערפאת, מנהיגה בעבר של הרש"פ. זאת בהתאם לבקשתה של סוהא ערפאת אלמנתו. בבקשתה זו מבקשת ערפאת לוודא שאכן יש אמת בטענות שהועלו באחרונה ופורסמו באלג'זירה אודות הרעלה ישראלית שהביאה למותו של בעלה.
נזכיר כי בבדיקת מעבדה בשווייץ נבחנו כובעו של ערפאת, מברשת שיניים שבה השתמש בימיו במצור ברמאללה ופרטי לבוש שונים. על פי הדיווחים בבדיקה נמצאו שאריות רבות של היסוד הרדיואקטיבי "פולוניום". מדובר ביסוד נדיר למדי בטבע ואפילו מיליגרם או אף מיקרוגרם מהחומר מסוגלים לפלוט קרינה קטלנית.
המומחים טוענים כי מצאו כמות גדולה של החומר הרעיל בחפציו של ערפאת, ובכך עדות להימצאותם בתוך גופו טרם מותו. עם זאת, הדגישו המומחים כי בכדי לוודא את סיבת מותו יש צורך בבדיקת עצמותיו של ערפאת. על מנת להשלים את הבדיקה פנתה סוהא ערפאת כאמור לרש"פ וביקשה להוציא את גופת בעלה מהקבר ולהעבירה לבדיקה.
בתגובה לבקשתה אמר דוברו של אבו מאזן כי "הרשות מוכנה לשתף פעולה כדי להגיע לסיבות האמיתיות שהוביל למותו של ערפאת".